**Приложение № 14.1**

**П Р О Т О К О Л**

**от обществено обсъждане на проектобюджета на Община Разград за 2024 г.**

Днес, 25.01.2024 г., от 18:00 ч. в кафе-аператив „Зайо Байо“, в изпълнение на чл. 84, ал. 6 от Закона за публични финанси и чл. 21 от Наредба № 15 за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на общинския бюджет, се проведе обществено обсъждане на проектобюджета на Община Разград за 2024 г.

Присъстваха над 85 човека – Председател на Общински съвет Разград, заместник-кметовете на Община Разград, кметове на кметства, секретар на Община Разград, общински съветници, служители на Общинска администрация, второстепенни разпоредители с бюджет, граждани, представители на бизнеса, неправителствени организации и медии.

Господин Добрин Добрев – кмет на Община Разград откри обсъждането и запозна присъстващите с основните параметри на проекта за бюджет за 2024 г. и по-важните текущи ремонти, както и капиталови разходи за основни ремонти, изграждане на инфраструктурни обекти, придобиване на НДАи закупуване на земя, както и извън планираните в проектобюджета капиталови разходи в Приложение № 3 към чл.107, ал.13 от ЗДБРБ за 2024 г. по Инвестиционна програма за общински проекти за Община Разград. Чрез слайдове и диаграми бяха онагледени приходната и разходната част, в т.ч. за делегираните от държавата дейности, за дофинансиране на делегираните от държавата дейности и за местни дейности, както и проекта на инвестиционната програма на общината.

След изчерпателната и обстойна презентацията на проектобюджет 2024 г., г-н Добрев даде думата на присъстващите за изказвания, предложения, становища и въпроси.

* **Г-н Джипо Джипов, общински съветник:**
* Предвидени ли са средства за текущ ремонт за асфалтиране на подхода и паркинга на ул. „Марин Дринов“, обслужващи комплекс „Динамика“ в гр. Разград?
* **Г-н Мирослав Грънчаров, общински съветник:**
* Генералния план за организация на движението предвижда да се подменят знаците на територията на гр. Разград. Предвидени ли са средства за това в бюджета на ОП “Ремонтстрой“?
* Намери ли място в проектобюджет 2024 решението на комисията по спорт към Общински съвет Разград за закупуване на автобус за целите на спортните клубове и самодейните състави?
* **Г-н Мариян Мичев, гражданин:**
* Предвидено ли е обособяване на кооперативен пазар на главния път Русе-Варна в с. Ушинци, на който освен търговците и местни производители от селото да предлагат продукцията си?
* **Г-н Румен Монев, гражданин:**
* Коритото на река “Бели Лом“ в с. Пороище е силно затревено и обрасло с дървета и при по-силен валеж реката може да прелее и да предизвика наводнение. Предлага през 2024 г. коритото на реката на територията на с. Пороище да бъде изчистено.
* **Г-н Огнян Хинов, директор на ОП “Бизнес зона „Перистър“:**
* От няколко години с. Балкански има сериозни затруднения с водоснабдяване на селото. Има изготвени проекти за пълна подмяна на водопроводната и канализационната мрежа за няколко села около гр. Разград. За решаване на съществуващия проблем предлага тези проекти да се актуализират и при възможност да се кандидатства за финансирането им.
* Водосборът на с. Балкански е един от най-големите в района, но язовирът до селото от доста години е сух. Построен е с цел за предпазва селото от наводнение при идваща голяма вода от с. Островче и да поддържа високо хидростатично ниво в целия водосбор. Предлага да се извърши проверка от специалист състоянието на язовира, защо не е пълен и защо не поддържа хидростатично ниво.
* Да се потърси начин чрез Пътно управление да бъде ремонтиран пътя.
* **Г-н Васил Петров, гражданин:**
* Ще стигнат ли заделените средства за ремонт на ул. „Странджа“ за частта нагоре от Фирма „Гатко“?
* Предлага да се заделят средства за изграждане на детска площадка в Южния парк.
* Пътищата към с. Дянково и с. Ясеновец да се ремонтират съвместно с БДЖ и АПИ.
* Предлага да се предвидят средства за подпомагане на болни хора, които имат спешна нужда от финансови средства.
* Предлага да се направи проверка на състоянието и на яз. „Липник“, да се възстанови водоподоването и да бъде прекрасно място за отдих и риболов.
* Предлага да се направи публична дискусия с представители на Община Разград и „Водоснабдяване „Дунав“ относно качеството и цената на водата, като се даде обоснован отговор защо цената е такава.
* Постави въпроса има ли служител в общината, който да отговаря за почистването на затлачените шахти и предложи да се почисти канавката в горната част на ул. “Странджа“ при фирма “Гатко“.
* Предлага Общински съвет Разград на свое заседание да вземе решение да се пренасочи част от водата от „Амилум“ АД към язовир“Липник“.
* **Г-н Косьо Косев, гражданин:**
* Включена ли е в бюджет 2024 ул. “В.Петлешев“ в с. Пороище?
* **Г-жа Емилия Иванова, гражданка:**
* Ще се асфалтира ли през 2024 г. ул. “Пейо Яворов“ в с. Ушинци?
* Има подадено заявление от Читалищното настоятелство за ремонт на площадката пред читалището. Ще се извърши ли ремонт през 2024 г.?
* Ще се премахнат ли боровете до читалището?
* Предлага Община Разград да вземе отношение за решаване на проблема с постоянното спиране на водоснабдяването на с. Ушинци в пикови часове и за продължително време.
* **Г-н Милен Минчев, общински съветник:**
* На какъв принцип ще бъдат разпределяни между отделните села планираните 1 000 000 лв. за ремонт на улици в селата?
* Започнали ли са дейности по планираните през 2023 г. изграждане на велоалея Разград – Гецово и реконструкция на една улица в с. Гецово, има ли изразходвани средства и има ли планирани средства за тях през 2024 г.?

Кметът на Община Разград отговори на поставените въпроси.

Поради изчерпване на въпросите г-н Д.Добрев, кмет на Община Разград, благодари на присъстващите и закри обсъждането на проекта за бюджет за 2024 г. в 18,52 ч.

**25.01.2024 г. Протоколчик:**

**гр. Разград /Д.Николова/**